Sagep

A Sagep (sìgla ch'a veu dî Società Arti Grafiche e Pubblicità, ofiçialménte Sagep Editori s.r.l.) a l'é 'na câza editôa zenéize, specializâ in scê àrte e a coltûa ligùstica, ch'a l'à a seu sêde into Palàçio Zórzo Döia in Ciàssa de Sàn Matê, into sestê do Meu.

 Stöia 
A Sagep a l'é stæta fondâ da-o Romano Acquarone, da l'Eugenio De Andreis e da-o Filippo Peschiera a-i 12 de lùggio do 1965. Pe l'abandón da socjêtæ da pàrte do Peschêa e a mòrte de l'Acquarón do 1982, o De Andreis e a seu fìggia Alessandra àn gestîo da lê l'inpréiza scìnn-a-i ànni Novànta. Inta primavéia do 2006 gh'é stæto 'na diciaraçión de faliménto ma, into méntre, a Sagep a l'é stæta acatâ da l'inprenditô Stefano Vablais, ch'o l'à decîzo d'anâ avànti co-e pubricaçioìn de pónta de l'inpréiza, sàiva a dî e goìdde turìstiche, tra e ciù avoxæ into mercòu locâle, comensàndo a pubricâne inte de âtre léngoe ascì.

A Sagep a l'é de lóngo specializâ inta pubricaçión de sàggi in scê matêie ligùsteghe, ch'én stæte o sogètto de bén bén de scrîti (cómme a colànn-a Guide turistiche e d'arte), co-în'atençión particolâ in sciâ stöia, l'architetûa, l'anbiénte, e tradiçioìn e a cuxìnn-a lìgure, prezentàndo in ciâve de aprofondiménto ànche di ànbiti diferénti de l'antropologîa colturâle da naçión lìgure. Tra e colànn-e dedicæ a-a Ligùria gh'é, in particolâ, Liguria in parole povere, SAGEP e Genova, Genova città inaspettata, Liguria regione inaspettata, Weekend, Storie di Liguria, Scrittori di Liguria, Genova e la musica e i Manuali Sagep.

Tra i tèsti ciù avoxæ se peu aregordâ 'n'inportànte monografîa in sciô Françésco Toresàn, fìggio de l'Andrîa (sêuxo de l'Àldo Manùnçio) e, insémme a-o seu fræ Federîgo, diretô da ciù famôza stanpàia inta stöia de l'editorîa. Tra i lìbbri ch'àn avûo ciù sucèsso gh'é ancón, prezénpio, La pittura a Genova e in Liguria, a Descrizione della città di Genova da un anonimo del 1818 e a Guida Sagep di Genova, ch'a l'à registròu ciù de trexentomîa còpie vendûe.

Inte l'ànno 2003 a Sagep a l'à conlaboròu co-o Muzêo de Sant'Agostìn inta realizaçión de 'na mòstra de fotografîe in sce l'evoluçión edilìçia da çitæ, fæta dêuviàndo l'archìvio fotogràfico de l'editô. Pe de ciù, a câza editôa a cûa 'na revìsta, ciamâ pròpio Archivio, dónde l'é pubricòu ògni tréi méixi 'na pàrte de st'arecugéita chi. A Sagep a l'à stanpòu ascì de bèlle òpere ch'én stæte promòsse da aministraçioìn ò énti pùbrichi, cómme o volùmme pe-i çìnquant'ànni do Salón nàotico de Zêna.

Tra o 1984 e o 1990, a Sagep a l'é stæta tra i editoî ch'àn pubricòu a revìsta, scrîta in léngoa ingléize e in italiàn, Architettura spazio e società, ch'a sciortîva ògni tréi méixi. Tra e âtre pubricaçioìn periòdiche stanpæ da-a câza editôa zenéize se peu ancón aregordâ l'Indice per i beni culturali del territorio ligure, pò-u perîodo 1976-1982.

A-a giornâ d'ancheu, con l'intrâ do 2012 into grùppo Gràfiche G7, a Sagep a stànpa ciù de novànta pubricaçioìn a l'ànno.

 Nòtte 

 Âtri progètti 

 Ligàmmi de fêua 


Categorîa:Inpréize da Ligùria